Selle klassitsistlik-katolitsistliku voolu laadist ja ilukirjanduslikust toodangust on aprillikuu "Loomingus" juba kirjutand J. Semper. Siin huvitab meid ainult, et see "sõda romantismi ümber" on mõndagi annud ka otsesele kirjandusuurimusele, nagu sellest tunnistab vastilmund Girard-Moncel´i bibliograafia "Pour et contre le  romantisme" oma tervelt 551 numbriga (1914-1926 ilmund uurimused ja tekstiväljaanded). Kallaletungijad (Lasserre, Seilliére, Massis jt) oma ühekülgsete süüdistustega romantismi kui kõlblise ja kunstivormilise lõtvuse, tundeanarhia ja saksapärasuse apoteoosi vastu on siiski kaasa aidand mitme tõelisegi roman­tismi joone avastamiseks - ja just ka nende vastu-uurimustega, mis nad kutsund välja.